KIRJALLINEN KYSYMYS E-4031/00 esittäjä(t): Theresa Villiers (PPE-DE) komissiolle. Eläinten kohtelu Belgian markkinoilla.



Virallinen lehti nro 187 E , 03/07/2001 s. 0113 - 0114



KIRJALLINEN KYSYMYS E-4031/00 esittäjä(t): Theresa Villiers (PPE-DE) komissiolle (21. joulukuuta 2000) Aihe: Eläinten kohtelu Belgian markkinoilla Äskettäin näkemässäni filmissä näytettiin, että belgialaisilla Cineyn ja Anderlechtin markkinoilla kohdellaan eläimiä erittäin julmalla tavalla. Filmi oli kuvattu vuoden 2000 heinä-syyskuussa. Siinä näytettiin, että karjan kylkiä, turpaa ja päätä lyötiin kepeillä toistuvasti ja tahallisesti, ja että markkinoilla oli myös loukkaantuneita, sairaita ja pahasti rampoja eläimiä. Pahimmissa kohtauksissa liikuntakyvyttömän naudan jalkoihin sidottiin köysi, jonka toinen pää kiinnitettiin autoon. Ensimmäisessä kohtauksessa eläintä vedettiin maata pitkin auton perässä, ja toisessa kohtauksessa eläin vedettiin selällään ylös ramppia pitkin. Mihin toimiin komissio aikoo ryhtyä, jotta Belgian viranomaiset velvoitetaan lopettamaan tällaiset julmuudet markkinoillaan? Aikooko komissio harkita eläinten suojelemista markkinoilla koskevan direktiiviehdotuksen laatimista? David Byrnen komission puolesta antama vastaus (13. maaliskuuta 2001) Eläinten suojelu julmalta kohtelulta on jäsenvaltioiden kansalliseen toimivaltaan kuuluva asia. Euroopan yhteisön perustamissopimukseen Amsterdamin sopimuksella liitetyssä pöytäkirjassa eläinten suojelusta ja hyvinvoinnista edellytetään, että sekä yhteisö että jäsenvaltiot ottavat täysimääräisesti huomioon eläinten hyvinvoinnin vaatimukset laatiessaan ja pannessaan täytäntöön yhteisön maatalous- ja liikennepolitiikkaa, sisämarkkinoita ja tutkimuspolitiikkaa. Eläinten suojelemista kuljetuksen aikana koskevassa neuvoston direktiivissä 91/628/ETY, sellaisena kuin se on muutettuna 29 päivänä kesäkuuta 1995 annetulla neuvoston direktiivillä 95/29/EY(1), määrätään yksityiskohtaisesti kuljettajan velvollisuuksista, esimerkkinä 5 A artiklan 1 kohdan a alakohdan määräys, jolla kielletään tuottamasta kuljetettaville eläimille tarpeetonta kärsimystä. Näiden määräysten rikkominen voi olosuhteista riippuen toteuttaa eläinrääkkäyksen tunnusmerkkejä. Mikäli voidaan katsoa belgialaisilla markkinoilla kuvattujen eläinten olleen vielä kuljettajan vastuulla, esimerkiksi lastaamisen tai lastin purkamisen aikana, näyttäisi siltä, että jotkut tapahtumista antavat aiheen olettaa, ettei eläinsuojeludirektiiviä eikä eläinten suojeluun sovellettavaa kansallista lakia ole noudatettu. Sen vuoksi komissio on puuttunut asiaan vaatimalla Belgian viranomaisilta täydellistä selvitystä ja yksityiskohtaisia tietoja toimenpiteistä, joihin nämä ovat ryhtyneet näytettyjen tapausten toistumisen estämiseksi. Rikkomismenettelyn mukaiset toimenpiteet, jotka koskevat eräitä muita eläinsuojeludirektiivin laiminlyöntejä, ovat jo vireillä Belgiaa vastaan, ja riippuen komission saamista lisätiedoista se harkitsee käynnistettyjen toimenpiteiden laajentamista koskemaan myös arvoisan parlamentin jäsenen mainitsemat tapaukset. Sen jälkeen kun komissio on antanut kyseisen direktiivin soveltamista koskevan kertomuksensa parlamentille ja neuvostolle, se selvittää, missä laajuudessa tämän säädöksen määräyksiä on syytä parantaa ja saattaa ajan tasalle. (1) EYVL L 148, 30.6.1995.